stanford-oval/wikipedia huggingface dataset:
גיהנום בכלוב (WWE)

"גיהנום בכלוב" (באנגלית: Hell in a Cell) הוא אחד מאירועי השלם וצפה של ארגון ההיאבקות, ה-WWE, ומשודר אחת לשנה בערוץ של ה-WWE Network. האירוע התקיים לראשונה בשנת 2009, כשהחליף את האירוע "ללא רחמים" כאירוע של חודש אוקטובר.
בשנת 2012, ה-WWE החליטו להזיז את האירוע למתכונת האירועים של חודש אוקטובר, מה שהשאיר אירוע שלם וצפה בודד בחודש זה. לעומת זאת, בשנת 2013, ה-WWE הוסיפו לתחילת חודש אוקטובר את האירוע באטלגראונד. בשנת 2018, האירוע גיהנום בכלוב הוזז למתכונת האירועים של חודש ספטמבר.
לאחר פיצול המותגים (‏Raw‏ לחוד ו-סמאקדאון לחוד) בשנת 2016, הפך האירוע להיות בלעדי לתוכנית Raw. למרות זאת, שנה לאחר מכן הפך האירוע לשמש כאירוע הבלעדי של התוכנית סמאקדאון. בשנת 2018 הוחלט שהאירוע יהיה אירוע משותף לשני המותגים.
הרעיון לאירוע הגיע מהקרב "גיהנום בכלוב", שהתקיים לראשונה בשנת 1997 בקרב בין שון מייקלס לבין אנדרטייקר, ובו המתאבקים כלואים בתוך כלוב המקיף את הזירה. שם האירוע נבחר בהצבעה שבה הוצעו שמות כמו "אין יציאה", "כלואים" ו"זעם בכלוב".
הרעיון

הרעיון של האירוע הוא שהקרב המרכזי שיתקיים בו יהיה בתוך "גיהנום בכלוב" - כלוב בגובה העולה על שבעה מטרים, שמקיף את הזירה וסביבתה. בקרב "גיהנום בכלוב" אין פסילות או ספירות חוץ. הדרך היחידה לנצח היא על ידי הצמדה או הכנעה בתוך הזירה.
תאריכי ואולמות מופעי גיהנום בכלוב

| 0 | 1 | 2 | 3 |
| --- | --- | --- | --- |
|  | אירוע הבלעדי לתוכנית Raw |  | אירוע הבלעדי לתוכנית סמאקדאון |
| מספר | שם האירוע | תאריך האירוע | עיר ומדינה | אולם | הקרב המרכזי |
| --- | --- | --- | --- | --- | --- |
| 1 | גיהנום בכלוב 2009 | 4 באוקטובר 2009 | ניוארק, ניו ג'רזי | פרודנטיאל סנטר | DX (שון מייקלס וטריפל H) נגד לגאסי (קודי רודס וטד דיביאסי) בקרב זוגות גיהנום בכלוב |
| 2 | גיהנום בכלוב 2010 | 3 באוקטובר 2010 | דאלאס, טקסס | אמריקן איירליינס סנטר | קיין (א) נגד אנדרטייקר בקרב גיהנום בכלוב על אליפות העולם במשקל כבד |
| 3 | גיהנום בכלוב 2011 | 2 באוקטובר 2011 | ניו אורלינס, לואיזיאנה | ניו אורלינס ארנה | ג'ון סינה נגד אלברטו דל ריו נגד סי. אם. פאנק בקרב גיהנום בכלוב על אליפות ה-WWE |
| 4 | גיהנום בכלוב 2012 | 28 באוקטובר 2012 | אטלנטה, ג'ורג'יה | פיליפס ארנה | CM פאנק (א) נגד רייבאק בקרב גיהנום בכלוב על אליפות ה-WWE |
| 5 | גיהנום בכלוב 2013 | 27 באוקטובר 2013 | מיאמי, פלורידה | אמריקן איירליינס ארנה | רנדי אורטון נגד דניאל בריאן בקרב גיהנום בכלוב על אליפות ה-WWE הפנויה (שון מייקלס שימש כשופט המיוחד) |
| 6 | גיהנום בכלוב 2014 | 26 באוקטובר 2014 | דאלאס, טקסס | אמריקן איירליינס סנטר | סת' רולינס נגד דין אמברוז בקרב גיהנום בכלוב |
| 7 | גיהנום בכלוב 2015 | 25 באוקטובר 2015 | לוס אנג'לס, קליפורניה | סטייפלס סנטר | אנדרטייקר נגד ברוק לסנר בקרב גיהנום בכלוב |
| 8 | גיהנום בכלוב 2016 | 30 באוקטובר 2016 | בוסטון, מסצ'וסטס | טי די גארדן | סשה בנקס (א) נגד שארלוט בקרב גיהנום בכלוב על אליפות הנשים של Raw |
| 9 | גיהנום בכלוב 2017 | 8 באוקטובר 2017 | דטרויט, מישיגן | ליטל סזארס ארנה | שיין מקמהן נגד קווין אואנס בקרב גיהנום בכלוב |
| 10 | גיהנום בכלוב 2018 | 16 בספטמבר 2018 | סן אנטוניו, טקסס | AT&T סנטר | רומן ריינס (א) נגד ברון סטרומן בקרב גיהנום בכלוב על האליפות האוניברסלית (מיק פולי שימש כשופט המיוחד) |
| 11 | גיהנום בכלוב 2019 | 6 באוקטובר 2019 | סקרמנטו, קליפורניה | גולדן ואן סנטר | סת' רולינס (א) נגד "השד" בריי וויאט בקרב גיהנום בכלוב על האליפות האוניברסלית |
| 12 | גיהנום בכלוב 2020 | 25 באוקטובר 2020 | אורלנדו, פלורידה | אמוויי סנטר | דרו מקינטייר (א) נגד רנדי אורטון בקרב גיהנום בכלוב על אליפות ה-WWE |
| 13 | גיהנום בכלוב 2021 | 20 ביוני 2021 | טמפה, פלורידה | יואנגלינג סנטר | בובי לאשלי (א) נגד דרו מקינטייר בקרב גיהנום בכלוב על אליפות ה-WWE |
| 14 | גיהנום בכלוב 2022 | 5 ביוני 2022 | רוזמונט, אילינוי | אולסטייט ארנה | קודי רודס נגד סת' "פריקין" רולינס בקרב גיהנום בכלוב |
(א) - מתייחס למתאבק/מתאבקים שהגיעו לקרב כאלוף/אלופים
הערות שוליים

↑  דיווח על האירועים שהפכו לשמש כאירועים של שני המותגים
↑  ההצבעה על השם שנבחר לאירוע
גיל מסינג

| --- | --- |
אין תמונה חופשית
 לידה:  1983 (בן 41 בערך) בסיס חצור, ישראל 
 מדינה:  ישראל 
 השכלה:  אוניברסיטת רייכמן  אוניברסיטת בר-אילן 
 עיסוק:  יועץ תקשורת
 תפקיד:  דובר סיעת קדימה  יועץ תקשורת לציפי לבני 2007–2013  מנהל אגף קשרי חוץ בקבוצת שטראוס  ראש מטה ומנהל מערך התקשורת התאגידית הגלובלית בצ'ק פוינט
 
גיל מסינג (נולד ב-1983) הוא ראש המטה של צ׳ק פוינט ומנהל התקשורת התאגידית הגלובלית של החברה. שימש בעברו כיועץ התקשורת של ציפי לבני, דובר סיעת קדימה, ומנהל אגף קשרי החוץ של חברת שטראוס גרופ.
ביוגרפיה

מסינג נולד בבסיס חצור לחיים מסינג, איש חיל האוויר ולימים מנכ"ל הרשות למאבק באלימות, בסמים ובאלכוהול במשרד ראש הממשלה, לצדו של ראש הממשלה אריאל שרון, לשעבר ממלא מקום, וסגן ראש העיר יבנה, ולאורנה, תכשיטנית במקצועה, אך משפחתו עברה ליבנה.
למסינג אח אחד.
מסינג למד בבית-ספר היסודי מעיין ובתיכון 'האורן' ע"ש גינסבורג ביבנה.
בנעוריו היה דובר נוער הליכוד, בתקופת הבחירות של 1996 שבהן נבחר בנימין נתניהו לכהונתו הראשונה.
בשנת 2001 התגייס לצה"ל ושירת ביחידת דובר צה"ל. לאחר שעבר קורס קצינים שימש כקצין מבצעים וקשר לתקשורת הבין לאומית, ובהמשך נציג דובר צה"ל באוגדת עזה, עליה פיקד באותה עת אביב כוכבי.
ב-2006 השתחרר מסינג בדרגת סגן ומונה לסגן דובר מפלגת קדימה. ב-2007 מונה ליועץ התקשורת ועוזרה האישי של שרת החוץ ציפי לבני.
ב-2013 מונה למנהל אגף קשרי החוץ בחברת שטראוס, שעסק בתחומי התקשורת וקשרי הממשל של הקבוצה. ב-2018 מונה למנהל מערך התקשורת התאגידית הגלובלית בחברת הטכנולוגיה צ'ק פוינט, הכולל צוותים בסינגפור, באנגליה ובארצות הברית, ויותר מ־30 סוכנויות יחסי ציבור. בינואר 2022 מונה בנוסף לתפקידו, לראש מטה החברה. במסגרת תפקידו מסינג מתראיין ומפרשן על פעילותה של החברה ומסביר על התקפות סייבר באמצעי התקשורת השונים בישראל ובעולם.
במהלך חקירת פרשת ישראל ביתנו סייע מסינג למשטרה, בהקלטה של שיחה שקיים עם אחד החשודים בפרשה, יועץ התקשורת רונן משה. משה הודה והורשע ונגזרו עליו תשעה חודשי מאסר ובנוסף קנס של 900 אלף ש"ח.
ב-29 באפריל 2019 החליט הרמטכ"ל אביב כוכבי למנותו לדובר צה"ל ה-28 בדרגת אלוף-משנה, אך ב-12 במאי הוא הודיע על הסרת מועמדותו במכתב לרמטכ"ל, בו בין היתר כתב: "על אף שהובהר שלא נפל כל פגם בהתנהלותי האישית או בזו של מי מקרוביי, אינני מעוניין שאדם כלשהו ישתמש בי ובמינוי שלי ככלי ניגוח כלפי הרמטכ״ל או כלפי צה״ל. על כן, אני מבקש ממך לבטל את המינוי".
ב-2019 נמנה כאחד מ-40 הצעירים המבטיחים בדירוג של מגזין TheMarker. בשנת 2023 נמנה כאחד מ-40 הצעירים המבטיחים בדירוג של עיתון גלובס, ובו התייחס לראשונה על סערת סיכול מינויו לדובר צה"ל. הוא אמר בראיון כי "הגעתי מהמקום הכי נקי ומקצועי בתור מי שגדל ביחידה ושירת שם ואף תרם אחרי שירותו הצבאי. היו גם מתקפות מתוך הצבא על עצם המינוי בהיבט של אדם חיצוני וגם על הגיל שלי, ואני מבין את המתנגדים".
מסינג בעל תואר ראשון בממשל, דיפלומטיה ואסטרטגיה, מהמרכז הבינתחומי הרצליה ובעל תואר שני בלימודי משפט מטעם אוניברסיטת בר-אילן, ומלמד קורסים בתקשורת ובהסברה בבית הספר לעיתונאות ותקשורת "כותרת" באוניברסיטת תל אביב, בקריה האקדמית אונו ובמרכז להכשרה פוליטית.
מסינג נשוי לליאת ורהפטיג מסינג, ואב לשלושה. מתגורר בתל אביב.
הערות שוליים

1 2  טרבלסי, נבו (2021-12-14). "נבחרת המנהיגות המבטיחה של גלובס לשנת 2023". Globes. נבדק ב-2023-03-07.
↑  סגן ראש העיר – מר חיים מסינג, באתר www.yavne.muni.il
↑  "יבנה התפתחה בקצב ראוי לציון", באתר www.yavnenet.co.il
↑  האבא הליברלי של גיל מסינג, באתר www.yallakadima.co.il (ארכיון)
↑  ניר דבורי, כתב צבאי, ‏דובר צה"ל הבא: גיל מסינג, באתר ‏מאקו‏, 29 באפריל 2019
↑  גיא עזרא, ‏במקום רונן מנליס • תכירו: זה דובר צה"ל החדש, באתר "סרוגים", 29 באפריל 2019
1 2  גיל מסינג, 36, באתר TheMarker
1 2  חן מענית, ‏גיל מסינג שמונה לדובר צה"ל מגיש בקשה רשמית להסרת החסיון, באתר גלובס, 1 במאי 2019
↑  איתמר ב"ז, "קידר וליברמן ביקשו מהנאשם שישלם להם כסף, והוא העביר להם סכום כסף מסוים", באתר העין השביעית, 19 בספטמבר 2019
↑  יואב זיתון, מסינג לא יהיה דובר צה"ל: "השתמשו בי ככלי לניגוח הרמטכ"ל", באתר ynet, 12 במאי 2019
↑   צביקה קליין, ‏סימן שאלה עדיין מרחף על מינויו של גיל מסינג לדובר צה"ל, בעיתון מקור ראשון, 3 במאי 2019
ג'מה ספופורת'

ג'מה מרי ספופורת' (באנגלית: Gemma Mary Spofforth; נולדה ב-17 בנובמבר 1987) היא שחיינית עבר בריטית, אלופת עולם, אלופת אירופה ושיאנית עולם במשחה ל-100 מטר גב.
ביוגרפיה

ספופורת' נולדה בשורהם-באי-סי שבסאסקס מערב.
באליפות אירופה בשחייה (בריכת 25 מטר) שנערכה בדבלין שבאירלנד בדצמבר 2003 סיימה ספופורת' במקום 12 במשחה ל-50 מטר גב בתוצאה של 28.71 שניות, רביעית מבין השחייניות הבריטיות, במקום 13 במשחה ל-100 מטר גב בתוצאה של 1:00.80 דקות ושלישית מבין הבריטיות, אך מאחר שרק שתי שחייניות מכל מדינה יכולות להמשיך לשחות בשלב חצי הגמר, היא לא המשיכה בתחרות.
באליפות אירופה בשחייה (בריכת 25 מטר) שנערכה בווינה שבאוסטריה בדצמבר 2004 זכתה ספופורת' במדליית ארד במשחה ל-200 מטר גב בתוצאה של 2:07.64 דקות.
בשנת 2005 סבלה ספופורת' מפנקראטיטיס, שמנעה ממנה להתאמן במשך כשנה שלמה וכמעט גרמה לה להחליט לפרוש משחייה תחרותית.
ספופורת' החלה ללמוד בשנת 2007 באוניברסיטת פלורידה שבגיינסוויל, שם היא התאמנה בהדרכתו של גרג טרוי. בשנים 2007 - 2010 היא זכתה 5 פעמים בתואר אלופת המכללות (NCAA).
ביוגרפיה > שיאנית אירופה

באולימפיאדת בייג'ינג (2008) סיימה ספופורת' במקום רביעי במשחה ל-100 מטר גב בשיא אירופי חדש של 59.38 שניות, 4 מאיות השנייה ממדליית ארד. נוסף לכך, היא סיימה במקום תשיעי במשחה ל-200 מטר גב בתוצאה של 2:09.19 דקות ובמקום רביעי במשחה שליחות 4x100 מטר מעורב בתוצאה של 3:57.50 דקות, כשחיינית ראשונה היא קבעה במשחה גב תוצאה של 59.05 שניות, התוצאה השנייה בטיבה במשחקים.
ביוגרפיה > אלופת עולם ושיאנית עולם

באליפות העולם בשחייה שנערכה ברומא, איטליה בשנת 2009, זכתה ספופורת' במדליית זהב במשחה ל-100 מטר גב בשיא עולם חדש של 58.12 שניות (שיא העולם הנוכחי, 2013), לפני אנסטסיה זואבה מרוסיה (58.18 שניות) ואמילי סיבום מאוסטרליה (58.88 שניות). היא שיפרה את שיאה העולמי של זואבה, 58.48 שניות שנקבע בשלב חצי הגמר. נוסף לכך, היא סיימה במקום רביעי במשחה ל-200 מטר גב בשיא אישי חדש של 2:06.66 דקות, במקום רביעי במשחה שליחות 4x100 מטר מעורב בתוצאה של 3:57.03 דקות, היא שחתה את סגנון הגב בתוצאה של 58.96 שניות ובמקום 13 במשחה ל-50 מטר גב בשיא אישי חדש של 27.92 שניות.
ביוגרפיה > אלופת אירופה

באליפות אירופה שנערכה בבודפשט שבהונגריה באוגוסט 2010 זכתה ספופורת' ב-3 מדליות, 2 זהב ו-1 כסף. מדליות זהב במשחה ל-100 מטר גב (59.80 שניות) ובמשחה שליחות 4x100 מטר מעורב (3:59.72 דקות) ומדליית כסף במשחה ל-200 מטר גב (2:08.25 דקות). חודש וחצי לאחר מכן, במשחקי חבר העמים שנערכו בדלהי שבהודו באוקטובר היא זכתה ב-3 מדליות כסף, במשחה ל-50 מטר גב (28.03 שניות), במשחה ל-100 מטר גב (1:00.02 דקות) ובמשחה שליחות 4x200 מטר מעורב (4:00.09 דקות). נוסף לכך, היא סיימה במקום חמישי במשחה ל-200 מטר גב בתוצאה של 2:09.08 דקות.
באליפות העולם בשחייה שנערכה בשאנגחאי, סין בשנת 2011 סיימה ספופורת' במקום 13 במשחה ל-50 מטר גב בתוצאה של 28.75 שניות ובמקום 23 במשחה ל-100 מטר גב בתוצאה של 1:01.89 דקות.
באולימפיאדת לונדון (2012) סיימה ספופורת' במקום חמישי במשחה ל-100 מטר גב בתוצאה של 59.20 שניות ובמקום שמיני במשחה שליחות 4x100 מטר מעורב בתוצאה של 3:59.46 דקות.
לאחר המשחקים האולימפיים פרשה ספופורת' משחייה תחרותית.
ראו גם

מדיה וקבצים בנושא  בוויקישיתוף
התפתחות שיא העולם במשחה ל-100 מטר גב
ג'ורג' טרנהולם

ג'ורג' אלפרד טרנהולם (באנגלית: George Alfred Trenholm;‏ 25 בפברואר 1807 – 9 בדצמבר 1876) היה פוליטיקאי, איש עסקים, משקיע ובעל עבדים אמריקאי מקרוליינה הדרומית שהחזיק בבעלותו כמה אחוזות מטעים ותמך בקונפדרציית המדינות של אמריקה ("הקונפדרציה"). בשנת קיומה האחרונה של הקונפדרציה הוא שימש כמזכיר האוצר שלה.
חברת הסחר שבבעלותו הרוויחה על פי ההערכות 9 מיליון דולר בעת הסגר הימי שהטיל האיחוד על הקונפדרציה באמצעות 60 ספינותיה במהלך מלחמת האזרחים האמריקנית. אף על פי שהוא נכלא לזמן קצר לאחר המלחמה וסבל מכמה כשלים כלכליים, המשיך טרנהולם לעשות חיל בעסקיו. בשנים שלאחר המלחמה הוא פעל כפילנתרופ וסייע הן לשחורים והן ללבנים בקרוליינה הדרומית. הוא גם שימש כחבר במועצות המנהלים של חברות רכבות ובנקים ונבחר שוב לבית המחוקקים של המדינה ב-1874 וכיהן שם עד ליום מותו.
ראשית חייו

ג'ורג' אלפרד טרנהולם נולד ב-25 בפברואר 1807 בצ'ארלסטון, קרוליינה הדרומית לאמו, אליזבט אירן (לבית דה גריפין) טרנהולם ולאביו ויליאם טרנהולם, סוחר בעיסוקו. סבו מצד אביו, קומט דה גריפין, היה בעל אחוזות במושבה הצרפתית סן-דומינגי (כיום האיטי). סבו מצד אביו, ויליאם טרנהולם, נולד ביורקשייר, אנגליה, אך חי את רוב חייו הבוגרים בצ'ארלסטון. הוא נאלץ לעזוב את ארצות הברית במהלך מלחמת העצמאות בשל תמיכתו בלויואליסטים וקשריו העסקיים עמם. הוא חי בניו יורק, בהולנד ובסנטו דומינגו, אך ב-1785 הוא שב לצ'ארלסטון, זמן קצר לאחר המלחמה, וחי שם 37 שנים נוספות. הוא הכניס את בנו ויליאם לעסקי המשפחה. עם מותו, עזב בנו ג'ורג' את בית הספר ונכנס לעסקים במקומו.
ב-3 באפריל 1828, בגיל 21, נשא ג'ורג' טרנהולם את אנה הלן הולמס. אביה, ג'ון הולמס, החזיק בבעלותו אחוזת מטעים באי ג'ונס שבסמוך לצ'ארלסטון. הזוג הביא לעולם 13 ילדים. חמישה מתוכם, כולל ארבעת ילדיהם הראשונים, מתו בינקותם. על פי מפקד האוכלוסין של 1860, חיו עמם אז באחוזתם ארבע בנותיהם הנותרות ושלושת בניהם, יחד עם בנם הנשוי, רעייתו ואמה של אנה.
ראשית הקריירה

בגיל 16 החל טרנהולם לעבוד עבור חברת תיווך כותנה גדולה בצ'ארלסטון, "ג'ון פרייזר ושות'". הוא קודם למעלת שותף וב-1853, בגיל 46, הוא ניהל את החברה. ב-1854 מת פרייזר ושמה של החבר שונה ל"פרייזר וטרנהולם". ב-1860 היה טרנהולם לאחד האישים העשירים ביותר בדרום, אם לא בארצות הברית כולה, ובבעלותו היו מקרקעין בשווי של 90,000 דולר ורכוש אישי (כולל עבדים) בשווי של 35,000 דולר. השקעותיו העסקיות כללו ספינות קיטור, בתי מלון, רציפים ימיים ואחוזות מטעים. כ-39 עבדים חיו כצוות שירות ביתי באחוזתה של משפחת טרנהולם בצ'ארלסטון. טרנהולם שימש גם כמנהלו של בנק צ'ארלסטון ושל חברת מסילות הברזל של קרוליינה הדרומית.
כחבר המפלגה הדמוקרטית, נבחר טרנהולם מטעמה ב-1852 לבית המחוקקים של קרוליינה הדרומית וכיהן שם כחבר הבית עד 1856. לאחר בחירתו לנשיאות ארצות הברית של אברהם לינקולן ב-1860, תמך טרנהולם נחרצות בפרישת מדינות הדרום מהאיחוד, שהובלה על ידי קרוליינה הדרומית שהייתה בין שש מדינות העבדות המובילות.
מלחמת האזרחים > הבריחה מריצ'מונד

במהלך הימים האחרונים של המלחמה ארגן טרנהולם את העברתם של האוצר של הקונפדרציה, הארכיונים שלה ומיליארד דולר שהיו בבעלות הבנקים של ריצ'מונד אל קרוליינה הצפונית באמצעות רכבת שאובטחה על ידי קפטן ויליאם הווארד פרקר ופרח קצונה של צי הקונפדרציה. ערכם של מטילי הזהב והמטבעות הוערך מאוחר יותר בשווי של רבע עד חצי מיליון דולר. הדיווח האחרון שפורסם על כך היה אודות 86,000 דולר במטבעות שהוסתרו בתחתית כפולה של כרכרה ושהופקדו בידיו של ג'יימס א. סמפל, שלם בצי וחתנו של נשיא ארצות הברית לשעבר ג'ון טיילר. הוא היה אמור להעביר את המטען לליברפול כדי להפקידו בחשבונות הקונפדרציה שם. מזכיר המדינה של הקונפדרציה, יהודה פיליפ בנימין, עשה שימוש בשובר זהב בשווי של 1,500 דולר שהיה חתום על ידי טרנהולם כדי להבטיח את נסיעתו לבריטניה בספינה.
ב-40,000 דולר נוספים נעשה שימוש על ידי מייג'ור רפאל ג'. מוזס (קצין הגיוס של הגנרל לונגסטריט) כדי לסייע לוותיקי צבא הקונפדרציה במאבקם לשוב לבתיהם. יש המאמינים שטרנהולם הורה שמטילי הזהב יושלכו מגשרי הרכבת במסע המילוט שלו ושל משפחתו (בציון העובדה שבנו ויליאם פיתח מכשיר לאיתור חפצים במים לאחר המלחמה) או שהוא דאג להברחת כספים לאנגליה על ידי סילבסטר ממפורד (שבהמשך שב לג'ורג'יה, שם הוא תרם רבות לחינוך יתומים), או לקנדה.
טרנהולם שלח את בנותיו מחוץ לריצ'מונד ב-3 באפריל 1865 יחד עם רעייתו של דייוויס, ורינה, ברכבת, ואליהן התלווה פרח הקצונה ג'יימס מוריס מורגן (שבהמשך נשא לאישה את אחת מבנותיו של טרנהולם). הנשים רכבו לשארלוט שבקרוליינה הצפונית ומשם הם הגיעו לבית שכור באבוויל שבקרוליינה הדרומית, שם הם פגשו את אחיהן ויליאם ואת משפחתו. על אף מחלתו, ג'ורג' טרנהולם (עם רעייתו ששימשה כאחות עבורו, כאישה היחידה בקרב 30 גברים) התפנה מריצ'מונד בליל ה-5 באפריל, כשפניהם מועדות לדנוויל, וירג'יניה, על אותה רכבת בה התפנו שאר חברי ממשלת הקונפדרציה. נאמר שהוא ריפא את עצמו באמצעות ברנדי אפרסקים, שאותו חלק עם שותפיו לנסיעה ובאמצעות מורפין.
כמה ימים לאחר מכן, הועבר טרנהולם באמצעות אמבולנס לרכבת אחרת שהסיעה את חברי ממשלת הקונפדרציה לקרוליינה הצפונית, שם נודע להם על רצח הנשיא לינקולן ב-14 באפריל. בסופו של דבר, ממשלת הקונפדרציה, כולל טרנהולם, הגיעה לפורט מיל שבקרוליינה הדרומית. עם הגעת הידיעה על כניעתו של הגנרל רוברט אדוארד לי באפומטוקס, וירג'יניה ב-9 באפריל, הציע המפקד המקומי בשארלוט, גנרל ג'ון אכולס לחייליו את הבחירה בין כניעה לבין המשך הלחימה. מחצית מפרשיו וכמעט כל חיילי הרגלים עשו דרכם אל בתיהם, כשרק אלף איש יצאו בפיקודו של אכולס כדי לחבור לנשיא דייוויס ולחברי הקבינט שנותרו בפורט מיל. טרנהולם ביקש מדייוויס להגיש את התפטרותו בציינו את מצב בריאותו וב-27 באפריל קיבל דייוויס את התפטרותו.
מלחמת האזרחים > מאסר וחנינה

בבעלותו של טרנהולם היו שש אחוזות לגידול אורז במחוז ג'ורג'טאון שבקרוליינה הדרומית, שאותם הוא רכש ב-1863 לפני שמונה כמזכיר האוצר. הוא נסע מאבוויל לקולג' קרוליינה הדרומית בקולומביה, שם הוא השתתף ב-1 ביוני בחתונת בנו פרנק למרי אליזבט בורווס בביתו של נשיא הקולג'. טרנהולם, רעייתו ובנותיו עברו לאחוזה שנרכשה אז, שנקראה דה'גריפין וששכנה ליד קולומביה. חיילי צבא האיחוד שרפו אותה במהלך פשיטתם. הם הותירו את הבית באבוויל לוויליאם ולמשפחתו.
ב-12 ביוני לערך, התבקש טרנהולם על ידי קצין צבא האיחוד להגיע לצ'ארלסטון כדי להשיב על כמה שאלות. כשהוא מלווה בחתנו, ג'יימס מ. מורגן (או על פי דיווחים אחרים, בבנו ויליאם), וכשהוא נושא תיק עם מטילי זהב, נסע טרנהולם לאורנג'בורג שבקרוליינה הדרומית. משם הוא לקח את הרכבת לצ'ארלסטון, שם הוא נעצר והובל לכלא ב-13 ביוני. הוא הואשם על ידי הממשלה הפדרלית בהעלמת מיליונים מנכסי הקונפדרציה. עד מהרה הוא הצטרף בכלא לתאודור דוהן וגנר, מנהל חברת "טרנהולם, פרייזר ושות'".
לזמן קצר נכלא טרנהולם בהילטון הד איילנד שבקרוליינה הדרומית, אך גנרל קווינסי גילמור, שהכיר אותו ואת טוב ליבו כלפי השבויים מצבא האיחוד במהלך המלחמה, וזיהה את קשייו הרפואיים, העניק לו כתב חנינה ב-25 ביוני ואפשר לו לשוב לביתו. ביולי שוחרר גילמור מתפקידו וב-12 ביולי נאסר טרנהולם מחדש. מזכיר המלחמה של ארצות הברית, אדווין סטנטון, חשד בו במעורבות ברצח הנשיא לינקולן.
ביולי נעצרו גם תאודור ג'רווי וא.ס. ג'ונסון, שניהלו את תנועת הספינות שפרצו את המצור הימי בתקופת המלחמה. טרנהולם נכלא בפורט פולסקי ליד סוואנה שבג'ורג'יה. הותר לו לקבל מבקרים, שהגיעו אליו, כולל רבים מפקידי הקונפדרציה הבכירים. יחד עמו נכלאו שם ג'יימס סדון, דייוויד לוי יולי, רוברט מ. ט. האנטר, מושל פלורידה לשעבר א. ק. אליסון, צ'ארלס קלארק ממיסיסיפי, א.ג. מגרת' ועוזר מזכיר המלחמה, ג'יימס א. קמפבל – לכולם הוענקה חנינה באוגוסט.
לאחר המלחמה

לאחר שהוענקה לו חנינה על ידי הנשיא אנדרו ג'ונסון והוא שוחרר ב-1 באוקטובר 1865 (יחד עם קלארק, קמפבל, סגן נשיא הקונפדרציה אלכסנדר סטיבנס והאחראי על הדואר ג'ון רייגן מטקסס), שב טרנהולם לעסקיו. באוגוסט קיבל מנהל החברה שלו ג'יימס ולסמן חנינה וב-29 באוגוסט הורה הנשיא ג'ונסון על השבת הרכוש לחברות בצ'ארלסטון, כולל זו של טרנהולם. עורכי דין אמריקאים הגישו תביעות בבריטניה כנגד נכסי החברה של טרנהולם כדי לקבל בחזרה כספים וכנגד כמה מנהלים בחברה, כולל ט. ד. וגנר וצ'ארלס פרילו. הממשלה הפדרלית תבעה את קנדה על פיצויים על נזקים שנגרמו על ידי חברות בריטיות שפעלו בשם הקונפדרציה, אך הם הגיעו להסדר, כולל שלושה מיליון דולר על נזקים לתנועת הספנות האמריקאית שנגרמה על ידי ספינת הקונפדרציה "אלבמה" שנבנתה בבריטניה.
בנו של טרנהולם, פרד, הפליג הביתה מאנגליה כדי להשתתף בחתונת אחותו הלן לג'יימס מוריס מורגן. טרנהולם יצר קרנות והעביר אחוזות לילדיו ולבני זוגם. הממשלה הפדרלית עיקלה כמה מנכסים אלו בהתבסס על אי תשלום מכס על ידי החברה של טרנהולם על פריטים שיובאו על ידי הספינות פורצות המצור במהלך המלחמה.
ב-1867 הוכרזה חברת תיווך הכותנה של טרנהולם כפושטת רגל. החברה התארגנה מחדש כ"ג'ורג' טרנהולם ובנו" ועברה הסבה לכריית זרחה, תחום שזכה לפריחה לאחר המלחמה. ב-1868 נבחר טרנהולם כמנהל של חברת הרכבות בלו רידג'. מסילה זו תוכננה לקשר את צ'ארלסטון אל המערב התיכון, אך היא פשטה רגל בשל מעילה של אחד ממנהליה שנמלט לצפון. ייתכן גם שפשיטת רגל זו נבעה מניהול לקוי.
בתקופה שלאחר המלחמה נודע טרנהולם בשל פעילותו הפילנתרופית בקרוליינה הדרומית, הן למען שחורים והן למען לבנים. ב-1865 הוא כתב שהאמנציפציה ניתנה לשחורים בצדק ודחף לקידומם. רבים מתושבי קרוליינה הדרומית לא היו שבעי רצון מהפעולות שננקטו בתקופת השיקום ומהמושל רוברט קינגסטון סקוט. הוא הוביל את המאמצים להשקיע ברווחת הציבור ובתשתיות, שכתוצאה מכך שולש החוב המדינתי שכן לא בוצעו השקעות רבות לפני המלחמה. הוא שרד תהליך הדחה. ב-1874 נבחר טרנהולם לבית המחוקקים של המדינה והוא היה חבר בו עד יומו האחרון.
באותה שנה לוותה מערכת הבחירות למושל המדינה באלימות, כאשר דמוקרטים לבנים פעלו כדי לדכא את המצביעים הרפובליקנים השחורים. הארגון הצבאי-למחצה, "החולצות האדומות" התחמש וחבריו רכבו בכל האזור. הם היו לוחמניים באופן מיוחד והצליחו להטיל אימה על מצביעים שחורים רבים. הדמוקרט וייד האמפטון, גנרל לשעבר בצבא הקונפדרציה, נבחר כמושל והדמוקרטים הלבנים השיבו לעצמם את השליטה בבית המחוקקים של המדינה למשך רוב מאה השנים הבאות.
מותו והנצחתו

ג'ורג' טרנהולם נפטר בצ'ארלסטון ב-9 בדצמבר 1876 ונטמן בבית הקברות מגנוליה.
בספריית הקונגרס מוחזקים רבים מתיקי מחלקת האוצר של הקונפדרציה, רבים מהם נוצרו על ידי טרנהולם.
קיימת אמונה עממית שטרנהולם ומעשיו נתנו השראה למרגרט מיטשל כאשר יצרה את דמותו של רט בטלר בספרה על תקופת מלחמת האזרחים, חלף עם הרוח.
הערות שוליים

1 2 3 4 5  Downey, "George Alfred Trenholm", South Carolina Encyclopedia
↑  GEORGE TRENHOLM, North Carolina Markers.
1 2  James C. Clark, Last Train South: The Flight of the Confederate Government from Richmond (McFarland & Company, Inc. 1984), p. 32
↑  Fraser, Trenholm and Company", Exhibit, Liverpool Museum
1 2 3 4  Ethel Trenholm Seabrook Nepueux, GEORGE A. TRENHLM Last Secretary of the Treasury, CONFEDERATE  HISTORICAL  ASSOCIATION  OF  BELGIUM.
↑  Betty Myers (August 1973). "Annandale Plantation". National Register of Historic Places - Nomination and Inventory.
1 2  Allen, Felicity (1999). Jefferson Davis, Unconquerable Heart (illustrated ed.). University of Missouri. p. 6.
↑  George Alfred Trenholm papers, 1853-1897, Library of Congress.
↑  Foster, Mary Preston (Oct 28, 2013). Legendary Locals of Charleston. Arcadia Publishing. p. 59.
| קבינט קונפדרציית המדינות של אמריקה |
| --- | --- | --- |
| נשיא | ג'פרסון דייוויס (1865-1861) |  |
| סגן נשיא | אלכסנדר סטיבנס (1865-1861) |  |
| מזכיר המדינה | רוברט טומבס (1861) • רוברט מ. ט. האנטר (1862-1861) • יהודה פיליפ בנימין (1865-1862) |  |
| מזכיר האוצר | כריסטופר ממינגר (1864-1861) • ג'ורג' טרנהולם (1865-1864) • ג'ון רייגן (1865) |  |
| מזכיר המלחמה | ל'רוי פופ ווקר (1861) • יהודה פיליפ בנימין (1862-1861) • ג'ורג' ו. רנדולף (1862) • ג'יימס סדון (1865-1862) • ג'ון ברקינרידג' (1865) |  |
| מזכיר הצי | סטיבן מלורי (1865-1861) |  |
| המנהל הכללי של הדואר | ג'ון רייגן (1865-1861) |  |
| התובע הכללי | יהודה פיליפ בנימין (1861) • תומאס בראג (1862-1861) • תומאס ה. ווטס (1863-1862) • ג'ורג' דייוויס (1865-1864) |  |
| --- | --- |
בקרת זהויות :  GND: 1145055176  LCCN: n88224249  SNAC: w6h13c49  VIAF: 40941469   WorldCat (עם VIAF): 40941469
גודאתיים

| גודאתיים |
| --- | --- |
 Zoogoneticus tequila
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
סדרה:: גמבוזאים
תת־סדרה:: Cyprinodontoidei
משפחה:: גודאתיים
שם מדעי
 Goodeidae ‏ג'ורדן, 1923

Characodon lateralis
Crenichthys baileyi
גודאתיים (שם מדעי: Goodeidae) היא משפחה של דגים מסדרת הגמבוזאים החיים בנהרות ואגמים בארצות הברית (בעיקר סביב האגן הגדול) ומקסיקו. עם זאת כמה מינים חיים במים מליחים, לחופי האוקיינוס האטלנטי והאוקיינוס השקט. המשפחה קרוי על שם החוקר ג'ורג' בראון גודה (George Brown Goode‏; 1851–1896).
מינים אלה קטנים מאוד ואורכם הממוצע 5 סנטימטרים, אך חלקם מגיעים לאורך 20 סנטימטרים. הם בעלי סנפירים מפוארים וגף עגלגל. ראשם גדול ובעל לסתות צרות המופנות מעלה. הם אוכלי כל הניזונים בעיקר מחרקים מימיים. הם משריצים צאצאים חיים.
במשפחה מיני דגי נוי שונים ונפוצים. עם זאת חלקם נמצאים בסכנת הכחדה חמורה בטבע והמין Ameca splendens נכחד בטבע.
מיון

תת-משפחה Empetrichthyinae
סוג Crenichthys
סוג Empetrichthys
תת-משפחה Goodeinae
סוג Allodontichthys
סוג ומין יחיד Alloophorus robustus
סוג Allotoca
סוג ומין יחיד Ameca splendens - נכחד בטבע
סוג ומין יחיד Ataeniobius toweri
סוג Chapalichthys
סוג Characodon
סוג Girardinichthys
סוג גּוּדֵאָה (Goodea)
סוג ומין יחיד Hubbsina turneri
סוג Ilyodon
סוג Skiffia
סוג ומין יחיד Xenoophorus captivus
סוג ומין יחיד Xenotaenia resolanae
סוג Xenotoca
סוג Zoogoneticus
גברת פלפלת

ערך זה עוסק בסדרת ספרים מאת אלף פרויסן. אם התכוונתם לסדרת אנימציה יפנית המבוססת על עלילת סדרת הספרים, ראו .
| --- | --- |

 מידע כללי
 מאת:  אלף פרויסן
 שפת המקור:  נורווגית 
 סוגה:  פנטזיה ספרות ילדים
 הוצאה
 תאריך הוצאה:  1956
 
בריגיטה אנדרסון וקרל-גוסטב לינדשדט מגלמים את גברת פלפלת ובעלה עבור סדרת הטלוויזיה השוודית לילדים הפופולרית "גברת פלפלת". תצלום משנת 1967.
גברת פלפלת (בנורווגית: Teskjekjerringa, "גברת כפית") היא סדרת ספרי ילדים שנכתבה על ידי המחבר והמלחין הנורווגי אלף פרויסן. הספר הראשון בסדרת הספרים יצא לאור לראשונה בשוודיה בשנת 1956.
תקציר העלילה

הדמות הראשית, גברת פלפלת, היא אישה מבוגרת קטנה אשר גרה בבקתה באזור כפרי מיוער בנורווגיה יחד עם בעלה. בעלה מתואר כאדם זועף ורטנוני, בעוד שגברת פלפלת מתוארת כאישה חברותית, לבבית וממוקדת במציאת פתרונות. לגברת פלפלת יש סוד - מעת לעת היא מתכווצת לגודל של כפית, אף על פי כן, היא תמיד מצליחה להתמודד עם המצבים המסובכים אליהם היא נקלעת, לפחות באופן חלקי, בעיקר משום שכאשר היא מתכווצת היא מסוגלת גם לתקשר עם כל בעלי החיים. גברת פלפלת תמיד חוזרת לבסוף לגודלה המקורי לאחר זמן מה. גברת פלפלת לא יכולה לגלות לאף אחד את סודה או להציג את עצמה כאשר היא מכווצת, מה שהופך לעיתים למשימה מאוד קשה.